

**Këshilli Gjyqësor i Kosovës,**

Në mbështetje të nenit 29 paragrafi 5 e Kushtetutës së Republikës së Kosovës, nenin 15 dhe nenit 525-529 të Kodit Nr.04/L-123 i Procedurës Penale të Republikës së Kosovës, neni 173 dhe nenit 183 të ligjit Nr.04/L-077 për Marrëdhëniet e Detyrimeve si dhe të nenit 7 nën paragrafët 1.13, 1.24 të Ligjit Nr.06/L-055 për Këshillin Gjyqësor të Kosovës, në mbledhjen e mbajtur më datë, XX/2023,

**Miraton:**

**UDHËZIM ADMINISTRATIV NR. X/2023**

**PËR PROCEDURËN PËR KOMPENSIMIN E DËMIT TË PERSONAVE TË DËNUAR OSE TË ARRESTUAR PA ARSYE**

**Neni 1**

**Qëllimi dhe fushëveprimi**

1. Qëllimi i këtij udhëzimi administrativ është të rregulloj procedurën e kompensimit të dëmit ndaj personit i cili është mbajtur në paraburgim, ka mbajtur dënim me heqje të lirisë, si dhe është mbajtur në arrest shtëpiak, pa arsye.

2. Me këtë udhëzim administrativ përcaktohen, kriteret e përgjithshme dhe zbatimi i procedurës për kompensimin e dëmit ndaj personit i cili është mbajtur në paraburgim, ka mbajtur dënim me heqje të lirisë, si dhe ndaj personit i cili është mbajtur në arrest shtëpiak, pa arsye, formimin e komisionit, si dhe procedurën e kompensimit të dëmit.

**Neni 2**

**Përkufizimet**

1. Shprehjet e përdorura në këtë rregullore kanë kuptimin:
   1. **Ligji** - Ligjin për Këshillin Gjyqësor të Kosovës;
   2. **Këshilli –** Këshillin Gjyqësor të Kosovës, siç parashihet në Ligjin për Këshillin

Gjyqësor të Kosovës;

* 1. **Sekretariati i Këshillit –** Njësia organizative brenda Këshillit, siç parashihet

në Ligjin për Këshillin Gjyqësor të Kosovës;

* 1. **Drejtor i Përgjithshëm -** Drejtorin e Përgjithshëm të Sekretariatit të Këshillit

Gjyqësor të Kosovës siç parashihet në Ligjin për Këshillin Gjyqësor të

Kosovës;

* 1. **Komisioni** – komision i themeluar nga Këshilli, përgjegjës për trajtimin e

kërkesave për kompensimin e dëmit material dhe jo - material për personin i

cili është mbajtur në paraburgim, ka mbajtur dënimin me heqje të lirisë si dhe

është mbajtur në arrest shtëpiak, pa arsye.

* 1. **Anëtar i Komisionit –** anëtarin e emëruar nga Këshilli i cili kryen detyrat dhe

përgjegjësit në pajtim me këtë udhëzim administrativ;

* 1. **Anëtar rezervë i Komisionit –** anëtarin e emëruar nga Këshilli i cili zëvendëson

anëtarët e komisionit në rast të konfliktit të interesit apo rasteve të tjera të

pengesave eventuale gjatë ushtrimit të detyrës si anëtarë;

* 1. **Dëmi material –** nënkupton para se gjithash dëmin pasuror, i cili dëm mund të

vlerësohet me të holla;

* 1. **Dëmi jo material –** mund të përfshijë humbjen e jetës, integritetin e personit,

dëmtimet trupore dhe shëndetin (fizik dhe psikik) dhe lirinë.

**Neni 3**

**Formimi dhe përbërja e Komisionit**

1. Komisioni formohet nga Këshilli, nga radhët e gjyqtarëve të të gjitha niveleve të gjykatave dhe ka mandat tre (3) vjeçar.

2. Komisioni përbëhet nga tre (3) anëtar të rregullt dhe dy (2) anëtarë rezervë, Këshilli zgjedh kryetarin e komisionit nga radhët e anëtarëve të rregullt të komisionit.

3. Komisionin e mbështet sekretari i komisionit të cilin e cakton drejtori i Përgjithshëm i Sekretariatit.

**Neni 4**

**Kompensimi i Komisionit**

Kryetari, anëtarët e komisionit dhe sekretari i komisionit për punën e tyre kompensohen në përputhje me aktin përkatës të miratuar nga Këshilli për kompensimin e komisioneve.

**Neni 5**

**Caktimi i seancave të Komisionit**

Seancat e komisionit i cakton kryetari i komisionit në koordinim me sekretarin e komisionit. Seancat çdo herë duhet të caktohen pas orarit të rregullt të punës ose ditëve jo të punës , në objektin e Gjykatës Supreme në Prishtinë.

**Neni 6**

**Udhëheqja e seancës së Komisionit**

Seancën për kompensim dëmi e udhëheq kryetari i komisionit, respektivisht ndonjëri anëtar i komisionit me autorizim paraprak të kryetarit.

**Neni 7**

**Trajtimi i lëndëve dhe mbajtja e seancave**

1. Komisioni sipas këtij udhëzimi është i detyruar që për çdo seancë pune të shqyrtoj, përgatitë dhe vendos së paku tre (3) lëndë.

2. Numri i seancave mujore nuk është i kufizuar dhe ato mbahen varësisht nga numri i lëndëve që presin për t’u zgjidhur, sipas radhës së pranimit.

**Neni 8**

**E drejta në kompensim**

Të drejtë në kompensim dëmi sipas këtij udhëzimi administrativ ka personi i cili është mbajtur në paraburgim, ka mbajtur dënim me heqje të lirisë, si dhe është mbajtur në arrest shtëpiak, pa arsye, ashtu siç është përcaktuar në kapitullin tridhjetë e gjashtë (36) të KPPK-së përkatësisht nenet 525 - 529.

**Neni 9**

**Paraqitja e kërkesës për kompensim dëmit**

1. Personi i cili është mbajtur në paraburgim, ka mbajtur dënim me heqje të lirisë, është mbajtur në arrest shtëpiak, pa arsye ka të drejtë të paraqes kërkesë për kompensim dëmi. Kërkesa dorëzohet në dy(2) kopje në zyrën e pranimit të Sekretariatit të Këshillit, duke i bashkangjitur vendimin gjyqësor të formës së prerë në origjinal ose kopje të vërtetuar.

2. Zyra e pranimit e Sekretariatit të Këshillit pasi që ta pranoj kërkesën për kompensim, e evidenton me datë të pranimit dhe me numër rendor dhe pastaj ia dorëzon sekretarit të komisionit.

**Neni 10**

**Përgatitja e materialit për seancë**

1. Në rast të paqartësive në dokumentacion, komisioni mund të kërkojë nga gjykata ku është zhvilluar procedura penale shkresat e lëndës të parashtruesit të kërkesës për kompensim dëmi.

2. Pas pranimit të dokumentacionit të nevojshëm, sekretari i komisionit në bashkëpunim me kryetarin e komisionit bënë përgatitjen e materialit për seancë të komisionit.

3. Kur materiali të jetë gati, kryetari në koordinim me sekretarin e komisionit e caktojnë datën kur do të mbahet seanca.

**Neni 11**

**Kompensimi për dëmin material në emër të fitimit të munguar**

1. Për dëmin material në emër të fitimit të munguar personi i cili është mbajtur në paraburgim, ka mbajtur dënim me heqje të lirisë, si dhe ndaj personit i cili është mbajtur në arrest shtëpiak, pa arsye, nëse personat janë të papunësuar, shuma e përcaktuar e kompensimit që paguhet është pesëmbëdhjetë (15) euro në ditë, ndërsa për personin i cili ka qenë në marrëdhënie të rregullt të punës i njëjti do të kompensohet në lartësinë e shumës bruto të pagës.

2. Personi i cili është i punësuar duhet të dorëzoj kontratën origjinale të punës, vërtetimin që dëshmon lartësinë e pagës, dëshminë e trustit pensional, si dhe qarkullimin bankar.

3. Personi - shtetas i Republikës së Kosovës me punë të përkohshme jashtë vendit, si dhe personi – shtetasi i huaj të mbajtur në paraburgim, ka mbajtur dënim me heqje të lirisë, si dhe është mbajtur në arrest shtëpiak, pa arsye është i obliguar që gjithë dokumentacionin e paraparë në paragrafin 2 të këtij neni ta parashtrojnë të vërtetuar në shërbimin e noterisë dhe të përkthyer në njërën prej gjuhëve zyrtare të Republikës së Kosovës.

4. Kompensimi gjithashtu përfshin shpenzimet e mbrojtjes sipas tarifës së Odës së Avokatëve duke i dëshmuar përmes procesverbaleve të seancave gjyqësore të mbajtura/faturave të paguara.

**Neni 12**

**Kompensimi i dëmit material për pako dhe vizita familjare**

1. Në emër të kompensimit për shpenzimet e anëtarëve të familjes për vizitat e bëra personit të mbajtur në paraburgim ose ndaj personit të dënuar me heqje të lirisë, pa arsye, për dërgimin e pakove si dhe shpenzimet tjera të transportit për anëtarët e familjes, kanë të drejtë në kompensim në vlerë prej njëzet e pesë (25) euro për një vizitë, por nuk kanë të drejtë kompensimi më shumë se dy (2) herë brenda muajit, përkatësisht shumën maksimale prej pesëdhjetë (50) euro.

2. Kompensimi sipas paragrafit 1 të këtij neni realizohet në dy (2) periudha, periudha e parë përfshin datën 01-15, ndërsa periudha e dytë përfshin datën 16-31 të muajit përkatës.

**Neni 13**

**Kompensimi për dëmin jo-material**

1. Për dëmin jo-material, në emër të dhimbjeve të përjetuara shpirtërore, të cenimit të autoritetit, të nderit, të lirive ose të të drejtave të personalitetit, ndaj personit i cili është mbajtur në paraburgim ose ka mbajtur dënim me heqje të lirisë, kompensohet në shumën prej njëzetepesë (25) euro në ditë.

2. Për dëmin jo-material, në emër të dhimbjeve të përjetuara shpirtërore, të cenimit të autoritetit, të nderit, të lirive ose të të drejtave të personalitetit, ndaj personit i cili është mbajtur në arrest shtëpiak, kompensohet në shumën prej pesëmbëdhjetë (15) euro në ditë.

**Neni 14**

**Kompensimi për përpilimin e kërkesës dhe akt pajtimit**

1. Për kërkesën e përpiluar nga avokati dhe të vulosur, pala kompensohet në shumën prej gjashtëdhjetë (60) euro.

2. Për kërkesat e hartuara nga organizatat humanitare, personave të dënuar ose të arrestuar, pa arsye nuk ju takon e drejta e kompensimit nga paragrafi 1 i këtij neni.

3. Nëse pala gjatë procedurës për kompensim dëmi, pajtohet me shumën e ofruar të dhënë nga komisioni, atëherë lidhet akt pajtimi sipas ligjit përkatës për procedurën administrative, e cila i shërben si titull ekzekutiv për realizimin e kërkesës së tij.

4. Nëse pala nuk pajtohet me shumën e ofruar nga ana e komisionit, me këtë e fiton të drejtën, që në procedurën e rregullt gjyqësore, me padi civile të kërkojë kompensimin e dëmit, për të cilën pala konsideron apo ka pretendime se i takon.

**Neni 15**

**Ekzekutimi i pagesave**

1. Sekretari i komisionit është përgjegjës për procedimin e lëndës përfshirë, kërkesën për kompensim, aktin e pajtimit si dhe dosjen penale, me qëllim të ekzekutimit të kompensimit të dëmit, ashtu siç parashihet me këtë udhëzim.

2. Departamenti përkatës për buxhet dhe financa pranë Sekretariatit të Këshillit, është i detyruar që të bëjë ekzekutimin e kompensimit të shumave për dëmin, ashtu siç përcaktohet me këtë udhëzim administrativ dhe atë në afat jo më vonë se tridhjetë (30) ditë nga dita e dorëzimit të dokumentacionit për pagesë.

**Neni 16**

**Hyrja në fuqi**

Ky udhëzim hyn në fuqi ditën e miratimit të saj nga Këshilli Gjyqësor i Kosovës.

Albert Zogaj,

\_\_\_\_\_\_\_\_\_\_\_\_\_\_\_\_\_\_\_\_\_

**Kryesues i Këshillit Gjyqësor të Kosovës**

**Datë**:\_\_\_\_.\_\_\_\_\_.\_\_\_\_\_\_\_\_\_